Source: https://beta.e-justice.europa.eu/16/FI/national_justice_systems?GERMANY&member=1
Timestamp: 2019-10-21 21:30:35+00:00
Document Index: 8289647

Matched Legal Cases: ['tuomioistuin ', 'tuomioistuin ', 'tuomioistuin ', 'tuomioistuin\n', 'tuomioistuin\n', 'tuomioistuin\n', 'tuomioistuin\n']

Tässä osiossa kerrotaan tuomioistuinjärjestelmästä Saksassa.
Oikeuslaitos – tuomioistuinjärjestelmä
Saksan liittotasavallassa on liittovaltiorakenne, joka näkyy myös tuomioistuinjärjestelmässä. Tuomiovaltaa käyttävät liittovaltion tuomioistuimet ja 16 osavaltion (Land) tuomioistuimet. Suurin osa oikeudenhoidosta tapahtuu osavaltioissa.
Saksan oikeuslaitos on jaettu viiteen riippumattomaan erikoisalaan tai toimivaltaan:
toimivalta yleisissä asioissa
toimivalta työoikeuden alalla
toimivalta yleisissä hallintoasioissa
toimivalta verotusasioissa
toimivalta sosiaalioikeuden alalla.
Näiden erikoisalojen toimivaltojen lisäksi on perustuslakiasioita koskeva toimivalta, jota käyttävät liittovaltion perustuslakituomioistuin ja osavaltioiden perustuslakituomioistuimet.
Yleiskuva Saksan oikeuslaitoksen rakenteesta on saatavissa Saksan oikeusministeriön verkkosivustolla.
Osavaltioiden tuomioistuinten hallinnosta vastaavat yleensä oikeusministeriöt. Liittovaltion tasolla oikeusministeri vastaa liittovaltion korkeimmasta oikeudesta (Bundesgerichtshof), liittovaltion korkeimmasta hallinto-oikeudesta (Bundesverwaltungsgericht) ja liittovaltion verotuomioistuimesta (Bundesfinanzhof). Liittovaltion työ- ja sosiaaliministeriö vastaa liittovaltion työtuomioistuimesta (Bundesarbeitsgericht) ja liittovaltion sosiaalituomioistuimesta (Bundessozialgericht).
Ministerit hallinnoivat myös tarvittavia talousarviomäärärahoja. Ainoan poikkeuksen muodostaa liittovaltion perustuslakituomioistuin (Bundesverfassungsgericht), jolle on annettu oikeus määrätä itse hallinnostaan riippumattomana perustuslaillisena elimenä. Se laatii oman talousarvionsa hyväksyttäväksi.
Tuomioistuintyypit – lyhyt kuvaus
Saksassa tuomioistuinlaitos on jaettu yleisiin tuomioistuimiin ja erikoistuomioistuimiin. Yleisissä tuomioistuimissa käsitellään riita- ja rikosasioita. Erikoistuomioistuimet ovat hallintotuomioistuimia, verotuomioistuimia, työtuomioistuimia ja sosiaalituomioistuimia. Lisäksi tuomioistuinlaitokseen kuuluu perustuslakiin erikoistuneita tuomioistuimia, joita ovat liittovaltion perustuslakituomioistuin ja osavaltioiden perustuslakituomioistuimet.
Tuomioistuinhierarkia
Ks. oikeusministeriön laatima kaavio tuomioistuinhierarkiasta (yleiskuva).
Saksan liittovaltion oikeusministeriön verkkosivusto
Liittovaltion korkein oikeus
Liittovaltion korkein hallinto-oikeus
Liittovaltion verotuomioistuin
Liittovaltion työtuomioistuin
Liittovaltion sosiaalituomioistuin
Liittovaltion perustuslakituomioistuin
Liittovaltion oikeusministeriö
Päivitetty viimeksi: 20/02/2013